ตลาดหุ้นเอเชียปรับตัวขึ้นเช้านี้ นักลงทุนจับตาตัวเลขจ้างงานสหรัฐวันนี้
ตลาดหุ้นเอเชียปรับตัวขึ้นเป็นส่วนใหญ่ในช่วงเช้าวันนี้ ขานรับตัวเลขผู้ขอรับสวัสดิการว่างงานครั้งแรกรายสัปดาห์ของสหรัฐที่อยู่ในระดับต่ำกว่าที่นักวิเคราะห์ส่วนใหญ่คาดการณ์ไว้ ขณะที่นักลงทุนจับตาดูตัวเลขจ้างงานนอกภาคการเกษตรเดือนเม.ย.ของสหรัฐซึ่งจะมีการเปิดเผยในวันนี้
8 พ.ค. 2558

สำนักข่าวอินโฟเควสท์ รายงานตลาดหุ้นเอเชียปรับตัวขึ้นเป็นส่วนใหญ่ในช่วงเช้าวันนี้ ขานรับตัวเลขผู้ขอรับสวัสดิการว่างงานครั้งแรกรายสัปดาห์ของสหรัฐที่อยู่ในระดับต่ำกว่าที่นักวิเคราะห์ส่วนใหญ่คาดการณ์ไว้ ขณะที่นักลงทุนจับตาดูตัวเลขจ้างงานนอกภาคการเกษตรเดือนเม.ย.ของสหรัฐซึ่งจะมีการเปิดเผยในวันนี้
ดัชนี MSCI Asia Pacific Index ปรับขึ้น 0.1% แตะที่ 150.49 จุด เมื่อเวลาประมาณ 09.40 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,315.63 จุด เพิ่มขึ้น 23.64 จุด, +0.12% ดัชนี KOSPI ตลาดหุ้นเกาหลีใต้เปิดวันนี้ที่ 2,090.19 จุด ลดลง 0.81 จุด, -0.04% ดัชนี S&amp;P/ASX 200 ตลาดหุ้นออสเตรเลียเปิดวันนี้ที่ 5,645.70 จุด ไม่เปลี่ยนแปลง ดัชนี SSE Composite ตลาดหุ้นจีนเปิดวันนี้ที่ 4,152.98 จุด เพิ่มขึ้น 40.77 จุด, +0.99% ดัชนี PSE Composite ตลาดหุ้นฟิลิปปินส์เปิดวันนี้ที่ 7,818.79 จุด เพิ่มขึ้น 2.52 จุด, +0.03%
ดัชนี TAIEX ตลาดหุ้นไต้หวันเปิดวันนี้ที่ 9,724.29 จุด เพิ่มขึ้น 20.18 จุด, +0.21% ดัชนี FBMKLCI ตลาดหุ้นมาเลเซียเปิดวันนี้ที่ 1,806.32 จุด เพิ่มขึ้น 1.22 จุด, +0.07% ดัชนี FTSE STI ตลาดหุ้นสิงคโปร์เปิดวันนี้ที่ 3,445.83 จุด เพิ่มขึ้น 13.05 จุด, +0.38% ดัชนี HSI ตลาดหุ้นฮ่องกงเปิดวันนี้ที่ 27,557.52 จุด เพิ่มขึ้น 267.55 จุด, +0.98%
กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 2 พ.ค. เพิ่มขึ้น 3,000 ราย แตะ 265,000 ราย โดยก่อนหน้านี้ นักวิเคราะห์คาดการณ์ว่าจำนวนผู้ขอรับสวัสดิการว่างงานจะอยู่ที่ระดับ 275,000 รายในสัปดาห์ที่แล้ว
สำหรับจำนวนผู้ขอรับสวัสดิการว่างงานครั้งแรกโดยเฉลี่ย 4 สัปดาห์ ซึ่งสามารถวัดแนวโน้มตลาดแรงงานได้ดีกว่าเพราะมีความผันผวนน้อยกว่าตัวเลขรายสัปดาห์นั้น ลดลง 4,250 ราย แตะระดับ 279,500 ราย ซึ่งเป็นระดับต่ำสุดนับตั้งแต่เดือนพ.ค.2543
ส่วนในเวลา 19.30 น.วันนี้ ตามเวลาไทย กระทรวงแรงงานสหรัฐจะเปิดเผยตัวเลขการจ้างงานนอกภาคเกษตร ซึ่งเป็นข้อมูลแสดงถึงภาวะตลาดแรงงานสหรัฐ และจะบ่งชี้กำหนดเวลาที่ธนาคารกลางสหรัฐ (เฟด) จะปรับขึ้นอัตราดอกเบี้ย
นักวิเคราะห์คาดการณ์ว่า สหรัฐจะเปิดเผยตัวเลขการจ้างงานนอกภาคเกษตรเพิ่มขึ้น 228,000 ตำแหน่งในเดือนเม.ย. ขณะที่อัตราว่างงานจะลดลงสู่ระดับ 5.4% จาก 5.5% ในเดือนมี.ค.